Hvis du gerne vil være tandlæge, skal en dårlig karakter i tysk ikke ødelægge den drøm.

Det er tanken bag et nyt forslag, som rektorerne på Roskilde Universitetet og Danmarks Tekniske Universitet samt Dansk Erhverv står bag.

For de vil nemlig lave om på optagesystemet, når man er på vej videre fra gymnasiet til en videregående uddannelse, så karaktererne, der er relevante for den videre vej, vægter langt tungere.

Det skriver Politiken.

Forslaget skal gøre det muligt at specialisere sig i gymnasiet, forklarer rektor på RUC, Hanne Leth Andersen.

Optagelse på videregående uddannelser De fleste uddannelsessteder benytter et kvotesystem, hvor ansøgerne kan optages gennem to kvoter. Kvote 1: Vurderes på baggrund af karaktergennemsnittet fra din gymnasiale eksamen.

Kvote 2: Vurderes også på andre faglige kriterier end din adgangsgivende eksamen. Uddannelsesstederne fastlægger selv de kvote 2-kriterier, som du vurderes på.

Der er uddannelser uden kvote 1-mulighed, hvor beståelse af optagelsesprøve og/eller optagelsessamtale er et adgangskrav. Kilde: UddannelsesGuiden

- Vi håber, det kan flytte fokus fra kun at handle om et højt gennemsnit. Det kan nemlig godt føre til en præstationskultur, og vi prøver at se på, hvorfor den kultur er skabt. Det her er i hvert fald én af tingene, siger hun til DR Nyheder.

Mere fokus på det relevante

Det nye forslag lægger dog ikke op til, at optagesystemet helt skal se bort fra karaktergennemsnittet.

For at sikre en bred faglighed vil forslagsstillerne lade det vægte 25 eller 50 procent i den samlede vurdering.

- I øjeblikket er der ingen fokus på, hvilket niveau man har i de fag, som er relevante for det, man ønsker at læse. Det skal vi først og fremmest have frem, men uden at miste fokus på den brede faglighed, siger Hanne Leth Andersen.

Hos medinitiativtager Dansk Erhverv er håbet også, at det nye forslag kan gøre op med idéen om, at man skal være lige god til alting.

- Vi tvivler på, at man bliver en dårlig læge, hvis man scorer lave karakterer i oldtidskundskab. Det her kan få de studerende til at tænke over, hvad de er særligt dygtige til, og det er godt, siger uddannelses- og forskningspolitisk chef Mads Eriksen til DR Nyheder.

Politisk flertal er positive

Forslaget bliver taget godt imod i det politiske landskab, hvor der umiddelbart tegner sig et flertal.

Liberal Alliance mener dog ikke, at det er en god idé.

Uddannelses- og forskningsordfører Henrik Dahl henviser til en analyse fra Danmarks Evalueringsinstitut (EVA), der viser, at det samlet karaktergennemsnit er en god indikator for unges generelle studiekompetencer og frafald på studiet.